作者：无名氏
词牌/韵律：乳燕飞・贺新郎

paragraphs: 垛翠云峰远。
日乌高、炎官直午，暑风微扇。
二六尧蓂开秀荚，跨海冰轮待满。
怪院落、笙箫如剪。
太乙燃藜天际下，庆卯金仙子生华旦。
依日月，近云汉。
经时持橐明光殿。
问江乡、年来有几，只君方见。
入座夫人难老甚，炯炯金霞照眼。
笑指点、琼觞教劝。
但得调元勋业就，为江泉石磴轻轩冕。
归共作，赤松伴。